**Kolme etsivää ja kiljuva kello** on Robert Arthurin vuonna 1965 kirjoittama Kolme etsivää-sarjan seitsemäs romaani. Sen suomensi Risto Toivonen ja Suomessa kustansi Gummerus. Suomessa kirjan ensimmäinen painos julkaistiin vuonna 1974. Viimeisin Suomessa julkaistu versio on kolmas painos, joka julkaistiin vuonna 2012.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Jupiter "Jupe" Jones kytkee löytämänsä sähköherätyskellon pistorasiaan ja se alkaa kiljua kammottavasti. Saatuaan tavaravarikolla olleet romut järjestettyä Bobin ja Peten hän alkaa tutkia kelloa. Sen pohjasta löytyy käsin kirjoitettu lappu, jossa lukee:

> »Rex hyvä:
> 
> 
>   
> *Kysy Imogenelta.*
>   
> *Kysy Geraldilta.*
>   
> *Kysy Marthalta.*
> 
> 
>   
> *Toimi sen jälkeen! Tulos yllättää jopa sinut.»* 
> 
> 

Etsivät alkavat selvittää arvoitusta, mutta eivät pääse puusta pitkään. Seuraavana päivänä Jupiter löytää kellon pohjasta tekstin: *A Felix*. Hän päättelee hänen olevan kelloseppä, joka asensi laitteen, jolla kellon saa kiljumaan. Jupiter etsii A. Felixin puhelinluettelosta ja etsivät lähtevät Rolls-Roycella hänen puheilleen. Siellä Jupiter saa puristettua kellosepältä kiljuvan kellon toimeksiantajan nimen ja puhelinnumeron. Jupiter soittaa A. Clockille esiintyen puhelinlaitoksen virkailijana ja saa tietoonsa myös osoitteen. Etsivät lähtevät A. Clockin puheille. Siellä he pääsevät sisälle taloon, jossa asuu 17-vuotias Harry ja hänen äitinsä. Harry estää äitiään kertomasta tietoja, mutta etsivät pääsevät sisälle. He näyttävät kellon kiljunnan ja Harry tunnistaa kellon oitis. Harry vie heidät "kiljuvien kellojen huoneeseen", huoneeseen, joka on täynnä samanlaisia kiljuvia kelloja. Harry kertaa kellon historiaa ja laittaa muut kellot huutamaan. Talon omistaja herra Jeeters saapui vihaisena paikalle ja etsivät poistuvat. Juuri etsivien noustessa autoon Harry juoksee heidät kiinni ja kertoo kellon tarinan. Talon omistaja herra Hadley työskenteli ennen radiokuunnelmien kiljujana. Hän kiljui kauhukuunnelmien huudot. Kun televisio yleistyi, Hadleyn työt loppuivat ja hän alkoi keräillä kelloja ja muuttaa ne kiljuviksi. Hän täytti niillä kokonaisen huoneen, jota alettiin kutsua "kiljuvien kellojen huoneeksi". Harryn isä myi henkivakuutuksia alueella ja kävi monien kodissa. Häntä epäillään ja hänet vangitaan.

Pojat etsivät muita vihjeitä viestissä olleilta Imogenelta, Geraldalta ja Marthalta. Harry ja Bob ovat yksi partio. He saavat vihjeen, mutta heitä aletaan ajaa takaa. Heidät pidätetään ylinopeudesta ja poliisiaseman edessä kello varastetaan. Jupiter ja Pete saavat kaksi vihjettä ja pääsevät tavaravarikolle. Vihjeitä metsästäessään he törmäävät kuitenkin Carlosiin ja Geraldiin, jotka yrittävät ryöstää vihjeet heiltä. Seuraavana päivänä Bob työskentelee kirjastolla ja etsii ratkaisua vihjeisiin. Samana iltana pojat kokoontuvat ja saavat ensimmäisen vihjeen ratkaistua Bobin avulla. Yöllä Jupiter ei saa unta ja herää. Hän palaa päämajalle ratkaisemaan vihjettä. Saatuaan toisen vihjeen ratkaistua Jupe yllätetään ulkona. Ranskalainen herrasmiesvaras Hugenay ehdottaa yhteistyötä Jupen kanssa maalausten saamiseksi ja lupaa vastineeksi todistaa Harryn isän syyttömäksi. Samana iltana pyöräillessään kotiin Bob kaapataan. Kyydissä on vihjeitä metsästävät Carlos, Gerald ja johtajansa herra Jeeters sekä heidän kaappaamansa Harry.

Bob pakotetaan soittamaan Jupelle. Hän kertoo olevansa pulassa ja toteaa, että poliiseja ei saa hälyttää. Jupen pitäisi kuitenkin tulla vihjeiden kanssa tavaravarikon portille. Jupiter ja Hugenay sopivat, että Jupe tottelee Jeetersiä ja Hugenay seuraa heitä ja ottaa ohjat käsiinsä. Matkalla Hugenayn auto huomataan ja hänet karistetaan kannoilta. Jupiter menettää toivonsa, mutta kidnappaajien päämajaan alkaa yhtäkkiä tunkeutua poliiseja Hugenayn johdolla ja jengi pidätetään. Hugenay palaa Harryn kodille etsimään tauluja. He siirtävät huonekalut pois ja alkavat purkaa keittiötä. Mitään ei kuitenkaan huolellisista tutkimuksista huolimatta löydy. Jupiter tajuaa kätköpaikan ja laittaa kellon kiljumaan niin kovaa, että peilin lasi hajoaa. Sen takaa paljastuu kolme varastettua maalausta.

Juuri kun Hugenay miehineen on poistamassa, sisään alkaa virrata oikeita poliiseja poliisipäällikkö Reynoldsin johdolla. He yrittävät pidättää Hugenayn eri syytteiden nojalla. Poliisit syyttävät Hugenayta kidnappauksesta, mutta Jupe todistaa teorian vääräksi. He syyttävät Hugenayn miehiä myös poliiseiksi pukeutumisesta, mutta heidän puvuissaan on eri piirikunnan merkki ja Hugenay pääsee lähtemään. Lopuksi taulut palautetaan ja Jeetersin jengi vangitaan. Harryn isä vapautetaan ja kuulusteluissa selviää, että herra Hadley (entinen A. Clock) varasti maalaukset ja piilotti ne keittiön korkkimaton alle, jotta Harryn isä pidätettäisiin hänen sijastaan. Hän pakeni Etelä-Amerikkaan poliisia ja Jeetersin painostusta. Myöhemmin hän tunnusti katuvansa, muttei koskaan päässyt todistamaan mitään, koska kuoli viidakossa tautiin.

### Hahmot

* Jupiter "Jupe" Jones: etsivien johtaja. Terävät aivot, hoitaa ajattelutyön
* Robert "Bob" Andrews: etsivien kirjuri ja toimistovastaava, työskentelee kirjastolla
* Pete Crenshaw: etsivien voimamies, harrastaa judoa ja karatea
* Harry: Hadleyn talossa asuva vuokralainen, jonka isä on kirjan alussa syyttömänä vankilassa
* Harryn isä: henkivakuutuksia alueella myyvä mies, Harryn isä. Joutui syyttömänä vankilaan
* herra Jeeters: Hadleyn talon vuokralainen, joka havittelee vihjeitä
* herra Hadley alias A. Clock: entinen radiokuunnelmien kiljuja, joka varasti tauluja ja toimitti Harryn isän vankilaan. Kuoli Etelä-Amerikassa
* Hugenay: ranskalainen herrasmiesvaras, joka havitteli tauluja

**Juonipaljastukset päättyvät tähän.**

Lähteet
-------

* Arthur, Robert: *Kolme etsivää ja kiljuva kello*. Gummerus, 1965. Kirja Gummeruksen sivuilla (viitattu 16.4.2012). [vanhentunut linkki]

### Viitteet

1. ↑  Teos Gummeruksen sivuilla *gummerus.fi*. Viitattu 16.4.2012. [vanhentunut linkki]
2. ↑  Kolme etsivää ja kiljuva kello Suurikuu.fi. Viitattu 16.4.2012. [vanhentunut linkki]
3. ↑  Fennica – Suomen kansallisbibliografia[vanhentunut linkki] Viitattu 21.4.2012
4. ↑  3 etsivää ja kiljuva kello Kuopion kaupunginkirjasto. Viitattu 21.4.2012. [vanhentunut linkki]
5. ↑  3 etsivää ja kiljuva kello Bookplus.fi. Viitattu 21.4.2012.